Իրավապահ և դատական համակարգում շուրջ մեկ տարվա շրջապտույտից հետո այդպես էլ չգտնվեցին այն «մեղավորները», ովքեր 2014թ. փետրվարի 12-ին խոչընդոտել էին ՀԱԿ-ի մարտի 1-ի հանրահավաքի իրազեկման թռուցիկներ տարածող ակտիվիստների աշխատանքը, «Չորրորդ ինքնիշխանություն» օրաթերթի լրագրող Անի Գևորգյանի և ilur.am կայքի օպերատոր Սարգիս Գևորգյանի մասնագիտական գործունեությունը: Նրանք ակտիվիստների հետ միասին բերման էին ենթարկվել ոստիկանական բաժին, ենթարկվել էին անձնական խուզարկության, առգրավվել էին նրանց տեսախցիկները, իսկ երբ վերադարձվել էին, պարզվել էր, որ նկարահանված տեսաձայնագրությունները ջնջված են։ Մի քանի ժամ հետո, առանց որևէ բացատրության, նրանք ազատ էին արձակվել: